Jukatano generalkapitonija

Jukatano generalkapitonija () – Ispanijos kolonijinės imperijos administracinis vienetas dabartinėje Meksikoje (Jukatano pusiasalyje), įkurtas 1617 m.

Generalkapitonijos teritorija apėmė šiandieninių Meksikos valstijų Kampečės, Kintana Roo, Tabasko, Jukatano teritorijas, taip pat ir šiaurinius Belizo ir Peteno departamento (Gvatemala) rajonus. Nuo 1786 m. generalkapitonijos teritorija sutapo su Jukatano intendencijos teritorija.

Raida 
Generalkapitonija suformuota iš Jukatano gubernijos, kuri buvo įkurta kaip Meksiko karališkosios audiencijos sudėtinė dalis. 1550–1563 m. gubernija priklausė Gvatemalos audiencijai, o vėliau vėl sugrįžo Meksikui, kurio pavaldume išbuvo iki pat 1617 m.

Generalkapitonijos įkūrimas buvo Ispaniją valdžiusių Habsburgų bandymas sustiprinti kolonijas Amerikoje siekiant apsisaugoti nuo kitų valstybių įsiveržimo į Karibų jūros regioną. Kartu buvo įkurtos ir Puerto Riko, Kubos bei Gvatemalos generalkapitonijos.

Jukatano gubernatorius gavo generolo kapitono titulą, o provincija – didesnę administracinę ir karinę autonomiją. Skirtingai nuo kitų Ispanijos Amerikos regionų, Jukatane nebuvo koregidorų, vietinius rajonus prižiūrėjo generalkapitonui pavaldūs valdininkai. Jukatano generalkapitonija liko Naujosios Ispanijos vicekaralystės dalimi, vicekaralius išlaikė teisę prižiūrėti geberalkapitonijos valdymą, kai toks poreikis iškyla, o Meksikos audiencija išlaikė aukščiausiąją teisinę valdžią.

1786 m. vykstant Burbonų reformai Ispanijos karališkoji valdžia įkūrė Jukatano intendantiją, kuri apėmė tą pačią teritoriją kaip ir generalkapitonija. Intendantija valdė generalkapitonijos lėšas ir turėjo įgaliojimus skatinti vietinę ekonomiką.

Nuorodos 
 Farriss, Nancy M. Maya Society Under Colonial Rule. Princeton, Princeton University Press, 1984. ISBN 9780691101583
 Moseley, Edward H. „From Conquest to Independence: Yucatan Under Spanish Rule, 1521–1821“ in Yucatan: A World Apart. The University of Alabama Press, 1980. ISBN 0-8173-0025-2
 Patch, Robert W. Maya and Spaniard in Yucatan, 1648–1812. Stanford: Stanford University Press, 1993. ISBN 0-8047-2062-2

Naujosios Ispanijos vicekaralystė
Meksikos istorija